CELEX: 32018R0674
Language: lv
Date: 2017-11-17 00:00:00
Title: Komisijas Deleģētā regula (ES) 2018/674 (2017. gada 17. novembris), ar ko Eiropas Parlamenta un Padomes Direktīvu 2014/94/ES papildina attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem un ūdens transporta LNG uzpildes punktiem un groza minēto direktīvu attiecībā uz savienojumiem mehānisko transportlīdzekļu uzpildei ar gāzveida ūdeņradi (Dokuments attiecas uz EEZ. )

4.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 114/1
            
         KOMISIJAS DELEĢĒTĀ REGULA (ES) 2018/674
   (2017. gada 17. novembris),
   ar ko Eiropas Parlamenta un Padomes Direktīvu 2014/94/ES papildina attiecībā uz L kategorijas mehānisko transportlīdzekļu uzlādes punktiem, krasta elektropadevi iekšzemes ūdensceļu kuģiem un ūdens transporta LNG uzpildes punktiem un groza minēto direktīvu attiecībā uz savienojumiem mehānisko transportlīdzekļu uzpildei ar gāzveida ūdeņradi
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 22. oktobra Direktīvu 2014/94/ES par alternatīvo degvielu infrastruktūras ieviešanu (1) un jo īpaši tās 4. panta 14. punktu, 5. panta 3. punktu un 6. panta 11. punktu,
   tā kā:
   
               (1)
            
            
               Komisijas veiktās standartizācijas mērķis ir nodrošināt, lai Eiropas vai starptautiskos standartos ir noteiktas tehniskās specifikācijas uzlādes un uzpildes punktu savstarpējai izmantojamībai un ka vajadzīgās tehniskās specifikācijas tiek noteiktas, ņemot vērā pašreizējos Eiropas standartus un saistītās starptautiskās standartizācijas darbības.
            
         
               (2)
            
            
               Saskaņā ar Eiropas Parlamenta un Padomes Regulas (ES) Nr. 1025/2012 (2) 10. panta 1. punktu Komisija pieprasīja (3), lai Eiropas Standartizācijas komiteja (CEN) un Eiropas Elektrotehniskās standartizācijas komiteja (Cenelec) izstrādātu un pieņemtu attiecīgus Eiropas standartus (EN) vai grozītu pašreizējos Eiropas standartus attiecībā uz elektropadevi autotransportam, jūras transportam un iekšzemes ūdensceļu transportam; ūdeņraža padevi autotransportam; dabasgāzes, tostarp biometāna, padevi autotransportam, jūras transportam un iekšzemes ūdensceļu transportam.
            
         
               (3)
            
            
               
                  CEN un Cenelec izstrādātos standartus ir atzinusi Eiropas rūpniecības nozare, lai nodrošinātu Savienības līmeņa mobilitāti ar transportlīdzekļiem un kuģiem, kuru darbināšanai izmanto atšķirīgas degvielas.
            
         
               (4)
            
            
               
                  CEN un Cenelec2017. gada 13. jūlija vēstulē informēja Komisiju par standartiem, kas piemērojami attiecībā uz publiski pieejamiem maiņstrāvas (a.c.) uzlādes punktiem, kuri paredzēti L kategorijas mehāniskajiem transportlīdzekļiem.
            
         
               (5)
            
            
               
                  CEN un Cenelec 2016. gada jūlijā pieņēma un 2016. gada novembrī publicēja standartu EN ISO 17268 “Gāzveida ūdeņraža degvielas uzpildes savienojuma ierīces sauszemes transportlīdzekļiem”.
            
         
               (6)
            
            
               
                  CEN un Cenelec 2017. gada februārī pieņēma un publicēja standartu EN ISO 20519 “Kuģošanas līdzekļi un jūras tehnoloģijas. Specifikācija bunkurēšanai ar sašķidrināto dabasgāzi darbināmiem kuģiem”.
            
         
               (7)
            
            
               Iepriekš 2009. gada decembrī jau bija pieņemts un 2010. gada februārī publicēts standarts EN 15869-2 “Iekšzemes ūdensceļu kuģi. Krasta elektroenerģijas pieslēgums, trīsfāžu strāva 400 V, līdz 63 A, 50 Hz – 2. daļa: Krasta elektropieslēgums, drošuma prasības”.
            
         
               (8)
            
            
               Notika apspriedes ar ekspertu grupu “Ilgtspējīga transporta forums”, kas sniedza padomu par standartiem, kuri ir šā deleģētā akta priekšmets.
            
         
               (9)
            
            
               Komisijai ir attiecīgi jāgroza Direktīva 2014/94/ES un tā jāpapildina ar atsaucēm uz CEN un Cenelec izstrādātajiem Eiropas standartiem.
            
         
               (10)
            
            
               Kad ar deleģētiem aktiem tiek noteiktas jaunas tehniskās specifikācijas vai atjauninātas vai papildinātas spēkā esošas tehniskās specifikācijas, kas noteiktas Direktīvas 2014/94/ES II pielikumā, piemēro 24 mēnešu pārejas posmu. Standartu publicēšanas datumi tika saskaņoti pēc apspriedēm ar CEN un Cenelec un ņemot vērā datumu, kad kļūs pieejami jauni uzpildes un uzlādes punkti, kā noteikts Direktīvā 2014/94/ES, attiecīgo tehnoloģiju attīstību un starptautisko standartizācijas organizāciju pašreizējo darbu,
            
         IR PIEŅĒMUSI ŠO REGULU.
   1. pants
   Publiski pieejamos maiņstrāvas (a.c.) uzlādes punktus ar jaudu līdz 3,7 kVA, kas paredzēti L kategorijas elektrotransportlīdzekļiem, aprīko ar vismaz vienu no šādām uzlādes sistēmām:
   
               a)
            
            
               3.a tipa kontaktligzdu vai transportlīdzekļa savienotājiem, kas aprakstīti standartā EN 62196-2 (uzlādei 3. režīmā);
            
         
               b)
            
            
               kontaktligzdu un savienotājiem, kas atbilst standartam IEC 60884 (uzlādei 1. vai 2. režīmā).
            
         Publiski pieejamos maiņstrāvas (a.c.) uzlādes punktus ar jaudu lielāku nekā 3,7 kVA, kas paredzēti L kategorijas elektrotransportlīdzekļiem, savstarpējās izmantojamības nolūkos aprīko vismaz ar 2. tipa kontaktligzdām vai transportlīdzekļa savienotājiem, kas aprakstīti standartā EN 62196-2.
   2. pants
   Krasta elektropadeve iekšzemes ūdensceļu kuģiem atbilst standartam EN 15869-2 “Iekšzemes ūdensceļu kuģi. Krasta elektroenerģijas pieslēgums, trīsfāžu strāva 400 V, līdz 63 A, 50 Hz – 2. daļa: Krasta elektropieslēgums, drošuma prasības”.
   3. pants
   
      LNG uzpildes punkti, kuri paredzēti iekšzemes ūdensceļu kuģiem vai jūras kuģiem, uz ko neattiecas Starptautiskais kodekss par kuģu konstrukciju un aprīkojumu, kuri pārvadā sašķidrinātas gāzes kā lejamkravas (IGC kodekss), atbilst standartam EN ISO 20519.
   4. pants
   Direktīvas 2014/94/ES II pielikuma 2.4. punktu aizstāj ar šādu:
   
      
                  “2.4.
               
               
                  Savienojumi mehānisko transportlīdzekļu uzpildei ar gāzveida ūdeņradi atbilst standartam EN ISO 17268 “Gāzveida ūdeņraža degvielas uzpildes savienojuma ierīces sauszemes transportlīdzekļiem”.”
               
            
   5. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2020. gada 24. maija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 17. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 307, 28.10.2014., 1. lpp.
   
   
      (2)  Eiropas Parlamenta un Padomes 2012. gada 25. oktobra Regula (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (OV L 316, 14.11.2012., 12. lpp.).
   
      (3)  M/533 – Komisijas 2015. gada 12. marta Īstenošanas lēmums C(2015) 1330 final par Eiropas standartizācijas organizācijām adresētu standartizācijas pieprasījumu saskaņā ar Eiropas Parlamenta un Padomes Regulu (ES) Nr. 1025/2012, lai izstrādātu Eiropas standartus attiecībā uz alternatīvo degvielu infrastruktūru.